গ্র্যাজুয়েশনের প্রথম বর্ষে নতুন Choice Based Credit System-এ ভর্তির ক্ষেত্রে আমরা যে সমস্যাটির সম্মুখীন হচ্ছি, সেই বিষয়ে ঊর্ধ্বতন কর্তৃপক্ষের দৃষ্টি আকর্ষণের জন্য এই চিঠি। আমি কলকাতা বিশ্ববিদ্যালয়ের অধীনস্থ ঠাকুরপুকুর বিবেকানন্দ কলেজের রাশিবিজ্ঞান (সাম্মানিক) বিষয়ের প্রথম বর্ষের ছাত্রী, ২০১৭-১৮ শিক্ষাবর্ষের। প্রথম বর্ষের ফাইনাল পরীক্ষায় আমি শুধু প্রথম দিনের প্রথম পেপারের পরীক্ষাটাই দিতে পেরেছি, অসুস্থতার কারণে বাকি কোনও পরীক্ষাই দিতে পারিনি। বহু কলেজের কিছু ছাত্রছাত্রী আমার মতো এই পরিস্থিতিতে রয়েছে। এখন আমাদের সকলকেই প্রথম বর্ষে আবার পড়তে হবে এবং আমরা সকলেই প্রথম বর্ষে নতুন CBC System-র অধীনেই ভর্তি হতে চাই (২০১৮-১৯ শিক্ষাবর্ষে) নিম্নলিখিত কারণগুলোর জন্য: ১) পুরনো অ্যানুয়াল সিস্টেম-এর থেকে নতুন সিবিসি সিস্টেম-এর প্রশ্নের ধরন, পরীক্ষার সময়-সূচি, এবং সেই অনুযায়ী সিলেবাস যথেষ্ট আলাদা। সেই জন্য শিক্ষকদের এই দুই ধরনের সিস্টেমের আওতায় থাকা ছাত্রছাত্রীদের এক সঙ্গে ক্লাসে পড়াতে যথেষ্টই অসুবিধা হবে। সে ক্ষেত্রে, পুরনো সিস্টেমের আওতায় থাকা হাতে-গোনা কয়েক জন ছাত্রছাত্রীকে শিক্ষকরা সে রকম গুরুত্ব দিয়ে ও আগ্রহ সহকারে পড়াবেন কি না, সে সম্পর্কে আমরা দ্বিধান্বিত। ২) ক্লাসের বেশির ভাগ ছাত্রছাত্রী সিমেস্টার সিস্টেমে পরীক্ষা দেবে এবং আমরা আলাদা ভাবে পুরনো সিস্টেমে পরীক্ষা দেব, এর ফলে আমাদের মধ্যে স্বাস্থ্যকর প্রতিযোগিতামূলক আচরণের অভাব দেখা যাবে, তাতে পড়াশোনার ক্ষতি হতে পারে। ৩) রাশিবিজ্ঞান ছাড়াও, বিজ্ঞান ও কলা বিভাগে এ রকম আরও বহু বিষয় রয়েছে, যার জন্য আমাদের টিউশনের ওপর অনেকটাই নির্ভর করতে হয়। কিন্তু যেখানে বেশির ভাগ ছাত্রছাত্রীই নতুন সিস্টেমের আওতায় থাকবে, সেখানে আমাদের টিউশনে পড়ার সুযোগ পাওয়া সমস্যাজনক হয়ে উঠবে। তাই আমরা নতুন সিস্টেমের আওতায়, প্রথম বর্ষে ভর্তি হতে চাই। আমাদের কলেজ এ বিষয়ে সম্মত হলেও, কলকাতা বিশ্ববিদ্যালয় অনুমতি দিচ্ছে না। বলছে, প্রথম শিক্ষাবর্ষে আবার পড়তে চাইলে, অ্যানুয়াল সিস্টেমের আওতাতেই ভর্তি হতে হবে। আগামী দুই বছর এই সিস্টেমের অধীনেই পড়তে হবে। এবং এখানেই আমাদের অভিযোগ, প্রথম বর্ষের যে সব ছাত্রছাত্রী ফাইনাল পরীক্ষার কোনও পেপারের পরীক্ষা দিতে বসেনি, তাদের আবার প্রথম বর্ষে নতুন সিবিসি সিস্টেমের আওতায় ভর্তি হওয়ার অনুমতি দেওয়া হচ্ছে। আমরা শুধুমাত্র একটা পেপারের পরীক্ষায় বসেছি বলে, কেন নতুন সিস্টেমে ভর্তি হওয়ার অনুমতি পাব না! ফাইনাল পরীক্ষায় পুরোপুরি না বসা আর ফাইনাল পরীক্ষার শুধুমাত্র একটা পেপারের পরীক্ষায় বসা তো একই ব্যাপার।